Nagovor predsednika Sekcije za vojaško zgodovino in podpolkovnik Zvezdana Markovića na Slavnostni akademiji v letu generala Rudolfa Maistra, Kamnik, 16. april 2024

Spoštovani!

Mladi Rudolf Maister je ves čas gimnazijskega šolanja kazal izjemno navdušenje nad vojaškim poklicem, zato nas ne preseneča, da se je kmalu odločil za poklic vojaka. Njegove intelektualne sposobnosti in izjemne psihofizične lastnosti so mu omogočile strmo pot napredovanja v vojaški karieri.

Po uspešno končani nižji gimnaziji v Kranju, in sicer z odliko, se je vpisal na vojaško šolo na Dunaju. Tako se je v cesarski prestolnici šolal od 17. avgusta 1892 do 17. avgusta 1894, ko je uspešno zaključil šolanje v domobranski kadetnici in bil imenovan za kadeta. Po opravljenem vojaškem izobraževanju v kadetnici, so mladega kadeta oziroma častniškega namestnika s činom praporščaka, ki ga je dobil 18. avgusta 1894, vključili v domobranski bataljon v Ljubljani, 1. oktobra 1894 pa v pehotni polk ali regiment v Celovcu. 1. novembra 1895 je bil imenovan oziroma povišan v poročnika. Tega leta je bil zopet premeščen v Ljubljano, kjer je opravljal različne naloge. V več kot desetih letih službovanja v Ljubljani je na številnih vajah dodobra spoznal slovensko ozemlje. Vmes se je tudi izpopolnjeval, in sicer od 1. novembra 1896 do aprila 1897 v jezdarski (jahalni) šoli za pehotne oficirje v Ljubljani.

V čin nadporočnika je bil povišan 1. maja 1900. Kot častnik je služboval v različnih krajih Avstro-Ogrske monarhije. Leta 1903 se je pet tednov šolal v armadni strelski šoli v Brucku na Leithi.

Ker je veljal za sposobnega, nadarjenega, bistrega, željnega pridobivanja novih znanj in trdnega značaja, so ga poslali na polletni študij od 1. decembra 1906 do konca maja 1907 na častniško šolo 3. armadnega zbora v Gradcu. Uspešen zaključek tega šolanja je bil pogoj za povišanje v čin stotnika, kar se je uresničilo 1. maja 1910.

Rudolf Maister je bil 1. novembra 1908 kazensko premeščen k domobranskemu polku št. 18 v Przemysl v Galiciji. Tam je bil vključen v domobranski regiment št. 18. Leta 1910 je postal poveljnik 7. bojne čete, pozneje pa poveljnik podčastniške šole. Po okrevanju, zaradi naporov na vajah je zbolel za pljučnico, zdravil pa se je v Dalmaciji in Egiptu, so ga konec oktobra 1913 premestili v črno vojsko v Celje, kjer je nadaljeval svojo vojaško kariero od 1. novembra tega leta. Tu je postal poveljnik črnovojniške izpostave.

V Celju je opravljal vojaško službo do 7. decembra 1914, ko so ga premestili v Maribor, na dolžnost referenta pri črnovojniškem okrožnem poveljstvu št. 26. V Mariboru je 21. junija 1916 postal začasni poveljnik okrožnega črnovojniškega poveljstva št. 26. 8. marca 1917 so ga zaradi ovadbe nemških nacionalistov premestili v Gradec k črnovojniškemu okrožnemu poveljstvu št. 3. Njegova visoka in izpričana slovenska narodna zavednost je bila razlog za številne službene težave in disciplinske kazni. V Gradcu so ga 1. maja 1917 povišali v čin majorja in kmalu se je vrnil v Maribor. Omeniti moramo, da je pri tem imel zasluge tudi dr. Anton Korošec. 1. junija 1917 so ga imenovali za poveljnika črne vojske v Mariboru, kjer je pričakal razpad monarhije.

S soglasjem Narodnega sveta za Štajersko je major Rudolf Maister 1. novembra 1918 prevzel vojaško oblast v Mariboru. Narodni svet za Štajersko ga je tudi imenoval oziroma povišal v čin generala. Generalu Rudolfu Maistru je bilo s strani Narodnega sveta izročeno »vrhovno poveljstvo vsega Narodnemu svetu za Južno Štajersko podrejenega vojaštva«. Vse to nam, da vedeti, da je bil Rudolf Maister dobro seznanjen z dogajanjem na slovenskem ozemlju ob koncu prve svetovne vojne, razpadu monarhije in vzpostavitvi nove države Slovencev, Hrvatov in Srbov ter se je zavedal, da je napočil zgodovinski trenutek, ko je bilo treba hitro in odločno ukrepati v korist slovenskega naroda. November 1918 je bilo obdobje, ko je začela nastajati prva slovenska vojska in general Rudolf Maister je zagotovo bil eden od njenih ustanoviteljev in oblikovalcev.

Mesec in pol kasneje se je z imenovanjem sprijaznila tudi ljubljanska vlada. Narodna vlada, v kateri je bil poverjenik za narodno obrambo dr. Lovro Pogačnik, je to imenovanje potrdila s 1. decembrom 1918. Potrditev so opravili zaradi izrednih zaslug in odločnega delovanja pri razglasitvi Jugoslavije na poseben način. Rudolfa Maistra je povišala z odlokom v čin polkovnika z naslovom in značajem generalmajorja. S tem je Rudolf Maister postal general vojske Države Slovencev, Hrvatov in Srbov, ki je nastala 29. oktobra 1918. Z združitvijo s Kraljevino Srbijo je 1. decembra 1918 nastala Kraljevina Srbov, Hrvatov in Slovencev in s tem je tudi general Maister postal general vojske kraljevine. Uradno je bil general Rudolf Maister sprejet v skupno vojsko 28. novembra 1919 v činu generala.

Če povzamemo, je Maistrova vojaška kariera dosegla vrhunec ob tem, ko je izvedel vizionarsko domoljubno akcijo, ki jo je skrbno načrtoval ves čas službovanja v Mariboru.

Rudolf Maister je postal komandant Vojaškega poveljstva za spodnji Štajer ter iztrgal vojaško oblast v Mariboru iz nemških rok, kar je bilo odločilnega pomena ne le za osvoboditev Maribora, temveč tudi za poznejše dogodke v mestu in na zunanjem področju njegovega poveljevanja.

9. novembra 1918 je general Maister razglasil mobilizacijo na območju Štajerskega obmejnega poveljstva ter v nekaj tednih zbral približno 4000 vojakov in 200 častnikov. 20. novembra 1918 je bil ustanovljen Mariborski pehotni polk, s slovenskimi častniki in slovenskim poveljevalnim jezikom. Eden najpomembnejših dogodkov se je zgodil 23. novembra 1918, ko je general Maister z odločnim poveljevanjem in delovanjem slovenskega vojaštva razorožil in pregnal iz mesta ter njegove okolice nemško varnostno stražo oziroma belo-zeleno gardo (Schutzwehr). Maribor je v celoti prišel pod njegovo poveljstvo. Tokrat je za izvedbo razoroževanja in zatrtja delovanja sovražnih enot zahteval od Narodne vlade SHS predhodno dovoljenje, a je dobil nejasen odgovor.

General Maister je odločilno vplival na to, da sta Maribor in Spodnja Štajerska ostala v slovenski posesti tudi v nadaljnjem poteku določanja meja in vse do današnjih dni, 23. november 1918 pa se je zapisal v slovensko državotvorno zgodovino. Od 25. novembra do 1. decembra 1918 je general Maister zasedel slovensko jezikovno mejo na črti Radgona–Špilje–Velikovec. Kot je sam zapisal, »je bil Maribor s to zasedbo trdno v naši oblasti«

Sredi decembra 1918 so enote generala Maistra nadzirale največ ozemlja ob severni slovenski meji. Vse pogostejši posegi II. vojaškega okrožja pri narodni vladi v Ljubljani so v velikovškem okraju, ki je sprva spadal pod Štajersko obmejno poveljstvo, pripeljali do ustanovitve obmejnega poveljstva za Koroško. V pristojnosti Štajerskega obmejnega poveljstva, ki mu je general Rudolf Maister poveljeval od 1. novembra 1918 do 27. maja 1919, je bilo le še območje od Radgone do Dravograda.

Člani antantne študijske komisije, ki so se seznanjali s stanjem etnične podobe na Koroškem in Štajerskem, so prvič prišli na Štajersko 20. januarja 1919. General Maister je vedno skušal na teh srečanjih dokazati, da so podatki o narodnostni sestavi prebivalstva, ki so jih komisiji dali Nemci, pristranski.

General Rudolf Maister je pred začetkom majske ofenzive 1919 (ofenziva je potekala od 28. maja do 6. junija) postal 27. maja 1919 poveljnik Labotskega odreda.

Zmagovita ofenziva je vplivala na odločitev, da so generala Rudolfa Maistra imenovali 19. junija 1919 za poveljnika oziroma komandanta jugoslovanskih čet v Koroškem odredu. Na tej poveljniški dolžnosti je bil do 1. avgusta 1919, saj je 2. avgusta postal poveljnik Koroškega obmejnega poveljstva v coni A plebiscitnega ozemlja. 26. junija 1919 je šestnajstim uglednim Slovencem s svojega območja dal pobudo, da so ustanovili narodni svet za Koroško, ki pa ni bil neposredni naslednik narodnega sveta iz časov prevrata novembra 1918.

Poveljnik Koroškega obmejnega poveljstva je bil do 1. maja 1920, od takrat pa do 18. septembra 1920 pa je bil poveljnik policijskih enot za Koroško, ko so ga poklicali oziroma umaknili v Beograd in mu šele po izgubljenem koroškem plebiscitu dovolili vrnitev v Maribor. V Mariboru je bil poveljnik mesta Maribor od 18. septembra 1920 do 10. novembra 1921, nato pa so ga na Ministrstvu vojske in mornarice postavili 17. novembra 1921 za predsednika jugoslovanskega dela komisije za razmejitev s Kraljevino Italijo in v štab IV. armadnega območja.

Generala Rudolfa Maistra so za zasluge v vojnih letih 1917, 1918 in 1919, predvsem pa za uspešno poveljevanje v majski ofenzivi 1919 odlikovali z redom belega orla z meči III. stopnje. (Služben vojni list, br. 17, 26. april 1920, str. 536). Regent Aleksander Karađorđević je imenoval z ukazom, številka: 12229 z dne 24. julija 1920 v Zagrebu generala Rudolfa Maistra za častnega kraljevega adjutanta oziroma pribočnika. (Službeni vojni list, br. 28, 8. julija 1920, str. 1148)